Vest Trafikk

Vest Trafikk AS (VT) var et transportselskap i Hordaland. Vest Trafikk ble opprettet etter at virksomhetene Rutelaget Bergen-Vest, Øygarden-Sotra Rutelag og Askøy-Bergen Bil fusjonerte 1. januar 1992.

Selskapet hadde til å begynne med avdelinger i Loddefjord, på Haugland, Askøy, mens hovedkontoret lå på Straume, Litlesotra. Bussene var grønne foran og bak, men kunne ha forskjellige farger på midten. Logoen var et stilisert femtakket kors eller rose, som dannet bokstavene V og T.

Selskapet hadde enerett på rutebiltrafikken i kommunene Fjell, Sund, Øygarden og Askøy samt ytre deler av gamle Laksevåg kommune, og mellom disse og Bergen. Vest Trafikk hadde ikke anledning til å avvikle trafikk mellom Nygård på Laksevåg og Bergen sentrum, da strekningen lå i konsesjonsområdet til Bergen Sporvei (BS). Selskapet kjørte arbeidsruter til Sandsli/Kokstad og Haukeland Sykehus. Et forsøk på å fusjonere VT på slutten av 1990-tallet med BS og Pan Trafikk strandet.

Vest Trafikk drev lokalbåtruten mellom Knappskog og Geitanger, hurtigbåtruten Beinvegen mellom Kleppestø og Nøstet, samt ferjesambandet Klokkarvik–Lerøy–Bjelkarøy–Hjellestad for Hordaland Fylkeskommune. 1. februar 2000 ble bildriften i selskapet overtatt av HSD Buss, mens den relativt beskjedne skipsporteføljen ble overtatt av HSD Sjø. I løpet av selskapets leveår ble all godstrafikk avviklet.

 Referanser 

Kategori:Kollektivtransport i Vestland
Kategori:Selskaper etablert i 1992
Kategori:Selskaper opphørt i 2000
Kategori:Tidligere transportselskaper i Hordaland
Kategori:Tidligere norske busselskaper
Kategori:Tidligere norske rederier
Kategori:Artikler i sjøfart-prosjektet